Transportarbeiderforbundet blir en del av Fellesforbundet:

Et overveldende flertall sier ja til sammenslåing mellom Transport og Fellesforbundet

Kun seks stemte mot sammenslåingen med Fellesforbundet på det ekstraordinære landsmøtet i Transportarbeiderforbundet onsdag.

res@lomedia.no

eline.lonna@lomedia.no

Et forslag om skriftlig avstemning manglet ti stemmer på å få flertall, og dermed kom det opp et rødt hav av stemmesedler da det endelig ble klart for avstemning.

Lederne i Transport og Fellesforbundet er sikre på at kampkrafta til det nye forbundet blir enda sterkere

Delte meninger

I den forutgående debatten uttrykte flere bekymring for bransjerådsmodellen og medlemsdemokratiet, men omtrent like mange ga sin helhjertede tilslutning til sammenslåingen.

Avstemningen viste seg å bli helt udramatisk. Tellekorpset slapp til og med å telle antall ja-stemmer, for å telle antall nei-stemmer viste seg å bli en langt enklere oppgave. Kun seks stemte mot sammenslåingen.

Det betyr at NTF blir en del av Fellesforbundet om drøyt tre uker, den 1. juni.

Det ekstraordinære landsmøte fortsetter med å vedta en formell nedleggelse av forbundet, samt å velge delegater til Fellesforbundets landsmøtet til høsten.

Sammenslåingsvedtaket her på det ekstraordinære landsmøtet til NTF, skjer for øvrig på 31-årsdagen for opprettelsen av Fellesforbundet.

Lettede forbundsledere

Fellesforbundets leder Jørn Eggum var både lettet og glad over det tydelige resultatet.

– Dette blir så bra. Vi gleder oss og ønsker nye medlemmer velkommen. Nå blir vi enda sterkere, samtidig som vi får inn en ny og tøff kultur fra transport, sier Eggum.

Forbundslederen satt på bakerste benk og lyttet til debatten, og mener det er positivt at også bekymringer kom fram.

– En åpen debatt styrker oss, sier Jørn Eggum.

p

Også Lars Johnsen var lettet etter avstemningen.

– Det er en helt riktig avgjørelse for forbundet. Vi har vært for små og sårbare, sier han.

Likevel innrømmer han at det er et visst vemod til at forbundet forsvinner inn i det store Fellesforbundet.

– Det viktigste er uansett nå at det ligger store oppgaver foran oss, og jeg gleder meg til å være med på det videre arbeidet.

– En styrke for LO

LO-leder Hans-Christian Gabrielsen ser sammenslåingen som en styrke for LO.

– Man får et enda sterkere forbund i privat sektor med lange verdikjeder, som jeg tror vil være en styre for både gamle Transport og Fellesforbundet. Det blir en veldig kraft, også for LO, sier Gabrielsen.

Han er imidlertid ikke bekymret for en todeling av LO med store "Mini-LO" i privat og offentlig sektor.

– Den diskusjonen hadde man også i 1988 da Fellesforbundet ble danna, og i ettertid har vi sett flere samlinger i privat sektor, som med IndustriEnergi og med Fagforbundet som slo seg sammen med et forbund på utsiden av LO. Det er viktig at man har forbund som har kraft og styrke, og som kan levere overfor medlemmene, sier LO-leder Hans-Christian Gabrielsen.